KYK: Franskraal: 1ste huis brand, brandstigting vermoed | Netwerk24
Deur Maygene de Wee 11 Januarie 2019 15:05
Die eerste huis op Franskraal het kort ná 14:00 vlamgevat nadat 'n brand vroeg Vrydagoggend by Masakhane, Franskraal, uitgebreek het.
Die huis is in Naudestraat geleë.
Vlamme by Franskraal.Foto: Facebook/Surita Riffel
Rooi wolke hang oor Franskraal. Foto: Facebook/Surita Riffel
Bronne op Gansbaai sê die brand is vermoedelik 'n gevolg van brandstigting. Onwettige strukture is Vrydagoggend in Masekhane platgevee en die brand het 'n uur of twee daarna in Masakhane uitgebreek.
Verskeie inwoners van Franskraal met huise naby aan die bosse wat Franskraal en Masakhane skei, het die nodige dokumente en ander goed begin pak en na die strandgebied gery, waar hulle gesit en wag het om te hoor of hulle na hul huise kan terugkeer.
Die Overstrand-munisipaliteit het teen 13:00 'n waarskuwing uitgereik en mense gevra om die gebied te ontruim.
Surita Riffel het laat weet dat sy en haar man reeds die nodige dokumente en ander goed wat hulle kan nodig kry, gepak het en op die punt staan om hul huis te verlaat. Hul huis is 'n paar 100 m van waar die brand ná 13:30 gewoed het.